钦定古今图书集成/明伦汇编/官常典/第303卷 > 宋𫄸
## 钦定古今图书集成/明伦汇编/官常典/第303卷 > 宋𫄸

按《明外史》本传：“𫄸字伯敬，商丘人。嘉靖三十八年进
士。授永平推官。擢御史，出视西关，按应天诸府。隆庆
改元，再按山西。俺荅陷石州，将士捕七十七人当斩，
𫄸讯得其诬，释者殆半。静乐民李良雨化为女，𫄸言
此阳衰阴盛之象，宜进君子退小人，以挽气运。帝嘉
纳之，擢顺天府丞，寻以右佥都御史巡抚保定诸府。”
核缺伍，汰冗兵，罢诸道援兵，防御省饷无算。万历初，
与张居正不合，引疾归。居正卒，廷臣交荐，以故官抚
保定。获鹿诸县饥，先赈后以闻。帝以近畿宜俟命，令
灾重及地远者便宜赈贷，馀俱奏闻。寻迁南京户部
右侍郎。召还部，进左，改督仓场。请减额解赎银，民壮
弓兵诸役已裁者，勿征民间工食。俄迁户部尚书。民
壮工食已减半，复有请尽蠲者。𫄸因并历日诸费奏
裁之。有司征赋惧缺额，鞭挞取盈，𫄸请有司考成，视
灾伤为上下。山西连岁荒，赖社仓获济。𫄸请推行天
下，以纸赎为籴本，不足则劝富人，或令民输粟给冠
带。又言：“边储大计，最重屯田、盐䇲。近诸边年例银增
至三百六十一万，视弘治初八倍。宜修屯政，商人垦
荒中盐。”帝皆称善。帝以圣节赏赉，诏取部帑银二十
万两，𫄸执奏不从。潞王将之国，复取银三十馀万两
市珠宝。𫄸亦力争，乃减三之一。故事，金花银岁进百
万两，帝即位之六年，增二十万，遂以为常。𫄸三请停
加额，终不许。𫄸为户部。五年，值四方多灾，为酌盈虚，
筹缓急，奏报无需时，上下赖之。而都御史吴时来以
吏部尚书杨巍年老求去，忌𫄸名出己上，两疏劾𫄸
因杜门乞休。帝不许。及巍去，卒以𫄸代之。巍在部不
能止吏奸，且遇事辄请命政府。𫄸绝请寄，奖廉抑贪，
罪黠吏百馀人，于执政一无所关白。会文选员外郎
缺官，𫄸拟起邹元标，奏不下，再疏趣之。大学士申时
行遂拟旨切责，斥元标南京。顷之，以序班盛名昭注
官有误，时行劾奏之。序班刘文润迁詹事府录事，时
行又劾文润由输粟进，不当任清秩。时殿阁中书无
不以赀进者，时行独争一录事。𫄸知其意，五疏乞休。
福建佥事李琯言：“时行庇巡抚秦燿，而𫄸议罢之；仇
主事高桂而𫄸议用之。以”故假小事𬺈龁，使不得安
其位。帝不纳琯言，亦不允𫄸请。无何，𫄸卒官，诏赠太
子太保，谥庄敏。𫄸凝重有识，议事不苟。石星代为户
部，尝语𫄸曰：“某郡有奇羡，可济国需。”𫄸曰：“朝廷钱谷，
宁蓄久不用，勿使搜括无馀。主上知物力充羡，则侈
心生矣。”星怃然。有郎言漕粮宜改折，𫄸曰：“太仓之储，
宁红腐不”可匮绌，一旦不继，何所措手？中外陈奏，帝
多不省。或直言指斥，辄曰：“此沽名耳，不罪于慎行。”称
帝宽大，𫄸愀然曰：“言官极论得失，要使人主动心。纵
罪及言官，上意犹有所儆省，概置勿问，则如痿痹，不
可疗矣。”后果如其言。